Document ID: 31991D0018

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Δεκεμβρίου 1990 που εξουσιοδοτεί ορισμένα κράτη μέλη να θεσπίσουν ενδοκοινοτική επιτήρηση των εισαγωγών προϊόντων καταγωγής τρίτων χωρών, τα οποία τίθενται σε ελεύθερη κυκλοφορία στην Κοινότητα και τα οποία μπορούν να αποτελέσουν αντικείμενο μέτρων προστασίας δυνάμει του άρθρου 115 της συνθήκης ( Τα κείμενα στην ισπανική, δανική, αγγλική, γαλλική, ιταλική και πορτογαλική γλώσσα είναι τα μόνα αυθεντικά ) ( 91/18/ΕΟΚ )
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 87/433/ΕΟΚ της Επιτροπής της 22ας Ιουλίου 1987 για τα μέτρα επιτήρησης και προστασίας που τα κράτη μέλη μπορούν να εξουσιοδοτηθούν να λάβουν κατ' εφαρμογή του άρθρου 115 της συνθήκης ΕΟΚ ( 1 ), και ιδίως των άρθρων 1 και 2,
Εκτιμώντας :
ότι τα κράτη μέλη μπορούν να προβούν σε ενδοκοινοτική επιτήρηση των εισαγωγών που αναφέρονται σ' αυτή μόνον εφόσον τους χορηγηθεί προηγούμενη εξουσιοδότηση από την Επιτροπή -
ότι, με τις αποφάσεις της 21ης Δεκεμβρίου 1989 ( 2 ) και τις επόμενες, η Επιτροπή εξουσιοδότησε ορισμένα κράτη μέλη να θεσπίσουν αυτή την επιτήρηση -
ότι η ισχύς όλων σχεδόν αυτών των αποφάσεων λήγει στις 31 Δεκεμβρίου 1990 -
ότι ορισμένα κράτη μέλη υπέβαλαν αιτήσεις στην Επιτροπή, προκειμένου να τους επιτραπεί να διατηρήσουν σε ισχύ ορισμένα από τα μέτρα επιτηρήσεως και να θεσπίσουν νέους ελέγχους για τα προϊόντα που δεν αναφέρονται στις προηγούμενες αποφάσεις -
ότι η Επιτροπή εξέτασε διεξοδικά κάθε αίτηση χωριστά με βάση τα κριτήρια της απόφασης 87/433/ΕΟΚ λαμβάνοντας υπόψη το πρόγραμμα δράσης της Κοινότητας για την υλοποίηση της ενιαίας αγοράς -
ότι εξέτασε ιδίως εάν ήταν δυνατόν να αποτελέσουν οι εισαγωγές αντικείμενο ενδοκοινοτικής επιτηρήσεως, εάν είχαν δοθεί στοιχεία όσον αφορά τις προβαλλόμενες οικονομικές δυσχέρειες και εάν, κατά τη διάρκεια των ετών αναφοράς που προβλέπονται στην απόφαση 87/433/ΕΟΚ, είχαν πραγματοποιηθεί σημαντικές εισαγωγές στα κράτη μέλη με προέλευση άλλα κράτη μέλη -
ότι από την εξέταση αυτή προκύπτει ότι οι εισαγωγές που αναφέρονται στα παραρτήματα ενδέχεται να επιδεινώσουν ή να παρατείνουν τις οικονομικές δυσχέρειες που αντιμετωπίζουν τα ενδιαφερόμενα κράτη μέλη -
ότι, ως εκ τούτου, κρίνεται σκόπιμο να εξουσιοδοτηθούν αυτά τα κράτη να τις υποβάλουν σε ενδοκοινοτική επιτήρηση μέχρι τις 31 Δεκεμβρίου 1991 -
ότι, όσον αφορά τις εισαγωγές που δεν αναφέρονται στα παραρτήματα, τα κράτη μέλη διατηρούν τη δυνατότητα να υποβάλουν κατόπιν αιτήσεις για επιτήρηση ανάλογα με την εξέλιξη της οικονομικής καταστάσεως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1
Εξουσιοδοτούνται τα κράτη μέλη που αναφέρονται στο παράρτημα να θεσπίσουν, το καθένα σε ό,τι αφορά, μέχρι τις 31 Δεκεμβρίου 1991, ενδοκοινοτική επιτήρηση των εισαγωγών που αναφέρονται στα εν λόγω παραρτήματα, σύμφωνα με την απόφαση 87/433/ΕΟΚ . Άρθρο 2
Η παρούσα απόφαση απευθύνεται στη Γαλλική Δημοκρατία, στο Βασίλειο της Δανίας, στο Ηνωμένο Βασίλειο, στην Ιρλανδία, στο Βασίλειο της Ισπανίας, στην Ιταλική Δημοκρατία και στην Πορτογαλική Δημοκρατία .
Βρυξέλλες, 19 Δεκεμβρίου 1990 .

Labels: 3
5